ธปท.แย้มใช้7มาตรการดูแลค่าเงิน เน้นยืดหยุ่นสกัดทุนนอกทะลักไทย
ธปท.เตรียม 7 มาตรการ รับมือทุนไหลเข้า ระบุเงินชดเชยความเสียหายจากน้ำทยอยเข้ามาแล้ว 1.2 แสนล้านบาท
18 ก.พ. 2555

ธปท.เตรียม 7 มาตรการ รับมือทุนไหลเข้า ระบุเงินชดเชยความเสียหายจากน้ำทยอยเข้ามาแล้ว 1.2 แสนล้านบาท 
นายประสาร ไตรรัตน์วรกุล ผู้ว่าการธนาคารแห่งประเทศไทย (ธปท.) กล่าวว่า แนวโน้มค่าเงินบาทจะมีความผันผวนในช่วง 2-3 ปีนี้ เนื่องจากการไหลเข้าออกของเงินทุนต่างประเทศ ที่ได้รับผลกระทบจากปัญหาในยุโรปและสหรัฐ 
มาตรการที่ ธปท.จะออกมารองรับมี 7 มาตรการ คือ 1.นโยบายอัตราแลกเปลี่ยนแบบยืดหยุ่นจะไม่มีการตึงค่าเงินไว้เหมือนปี 2540 
2.ธปท.กำลังดำเนินการปล่อยให้เงินไหลออกง่ายขึ้น สนับสนุนการลงทุนไปยังต่างประเทศ เพื่อช่วยบริหารค่าเงินไปในตัวเพราะเวลานี้ราคาสินทรัพย์ในต่างประเทศถูกจึงเป็นโอกาสลงทุน
3.ธปท.มีกฎระเบียบควบคุมสถาบันการเงิน หากเงินเข้ามาแล้วมีผลไม่ดี ก็ต้องควบคุมในบางจุด เหมือนฮ่องกงและจีนที่มีการควบคุมเก็งกำไรในอสังหาริมทรัพย์
4.พร้อมจะเข้าไปแทรกแซงซื้อๆ ขายๆ ช่วงสั้นๆ ในกรณีที่เงินไหลเข้ามามากอย่างเฉียบพลัน ผู้ส่งออกยังปรับตัวไม่ทัน เพื่อไม่ให้อัตราแลกเปลี่ยนผันผวนมาก 5.พัฒนาตลาดตราสารหนี้ แต่ต้องใช้เวลาและจำเป็น เพราะเหมือนแก้มลิง เวลาน้ำแล้งก็เก็บไว้ได้ กรณียุโรปเกิดปัญหาก็มีผลต่อไทยเหมือนกัน เพราะมีความจำเป็นต้องการใช้เงินลงทุนมาก 
6.ร่วมมือกับธนาคารกลางในภูมิภาค เพราะหากมีเงินไหลเข้ามา ก็ไม่ได้เข้ามาที่ประเทศไทยเพียงแห่งเดียวคงเข้ามาทั้งภูมิภาค ดังนั้นหากจะเคลื่อนไหวอะไรก็จะไปด้วยกัน 7.ถ้าจำเป็นต้องใช้มาตรการควบคุมเงินทุนไหลเข้าออกก็จะทำแต่จะเป็นมาตรการสุดท้าย
อย่างไรก็ตาม สถานการณ์เงินทุนไหลเข้าในช่วง 2 เดือนนี้ไม่มีผลอะไร เนื่องจากภาคการส่งออกยังกลับมาไม่ดี และมีการนำเข้ามามากทำให้ขาดดุลการค้า ดังนั้นจึงมีการซื้อเงินเหรียญสหรัฐมากกว่าการขายออก
ส่วนเงินชดเชยจากการประกันความเสียหายจากน้ำท่วมก็เข้ามาแล้วจำนวน 4,000 ล้านเหรียญสหรัฐ หรือประมาณ 1.3 แสนบาท ยังไม่เต็มจำนวนที่คาดว่าได้รับความเสียหาย 23 แสนล้านบาท และเงินประกันอีกส่วนหนึ่งไม่ได้นำเข้ามา เนื่องจากขอผ่อนปรนเก็บไว้กับบริษัทแม่ในต่างประเทศ เพื่อเตรียมไว้ซื้อเครื่องจักร
ทั้งนี้ มีรายงานว่าในสัปดาห์ที่ผ่านมามีเงินทุนไหลเข้าไทยแล้ว 1,600 ล้านเหรียญสหรัฐ จนทำให้ทุนสำรองระหว่างประเทศเพิ่มขึ้นไปอยู่ในระดับ 1.792 แสนล้านเหรียญสหรัฐ